หุ้นเอเชียปรับตัวเขียวยกแผง หลังสหรัฐฯเผยตัวเลขเงินเฟ้อต่ำเกินคาด หนุนเฟดชะลอขึ้นดอกเบี้ย
ตลาดหุ้นเอเชียปรับตัวเขียวยกแผง หลังสหรัฐเผยตัวเลขเงินเฟ้อต่ำเกินคาด หนุนเฟดชะลอขึ้นดอกเบี้ย
11 พ.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางของดัชนีดาวโจนส์ตลาดหุ้นนิวยอร์กที่ปิดพุ่งขึ้นเมื่อคืน หลังจากสหรัฐเปิดเผยตัวเลขเงินเฟ้อที่ขยายตัวต่ำกว่าคาด ซึ่งทำให้นักลงทุนคลายวิตกเกี่ยวกับการเร่งขึ้นอัตราดอกเบี้ยของธนาคารกลางสหรัฐ (เฟด) ในปีนี้
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,573.95 จุด เพิ่มขึ้น 76.77 จุด, +0.34% ดัชนี SSE Composite ตลาดหุ้นจีนเปิดวันนี้ที่ 3,179.80 จุด เพิ่มขึ้น 5.39 จุด, +0.17% ดัชนี HSI ตลาดหุ้นฮ่องกงเปิดวันนี้ที่ 31,151.80 จุด เพิ่มขึ้น 342.58 จุด, +1.11% ดัชนี TAIEX ตลาดหุ้นไต้หวันเปิดวันนี้ที่ 10,808.40 จุด เพิ่มขึ้น 48.19 จุด, +0.45% ดัชนี KOSPI ตลาดหุ้นเกาหลีใต้เปิดวันนี้ที่ 2,469.30 จุด เพิ่มขึ้น 5.14 จุด, +0.21% ดัชนี FTSE STI ตลาดหุ้นสิงคโปร์เปิดวันนี้ที่ 3,559.07 จุด เพิ่มขึ้น 21.48 จุด, +0.61%
ส่วนตลาดหุ้นมาเลเซียปิดทำการวันนี้ เนื่องในวันหยุดพิเศษตามประกาศของรัฐบาลมาเลเซีย
ด้าน กระทรวงแรงงานสหรัฐเปิดเผยว่า ดัชนีราคาผู้บริโภค (CPI) ปรับตัวขึ้น 0.2% ในเดือนเม.ย. เมื่อเทียบรายเดือน ซึ่งต่ำกว่าที่นักวิเคราะห์คาดการณ์ว่าดัชนีจะดีดตัวขึ้น 0.3% โดยการปรับตัวต่ำกว่าคาดของดัชนี CPI ในเดือนเม.ย.มีสาเหตุจากการชะลอตัวของค่าใช้จ่ายในด้านการรักษาสุขภาพ แม้ว่าราคาน้ำมันเบนซิน และค่าเช่าบ้านดีดตัวขึ้น
ส่วนดัชนี CPI พื้นฐานซึ่งไม่นับรวมหมวดอาหารและพลังงาน เพิ่มขึ้น 0.1% เมื่อเทียบรายเดือน ซึ่งต่ำกว่าที่นักวิเคราะห์คาดว่าจะเพิ่มขึ้น 0.2%
ด้าน คริส โลว์ นักวิเคราะห์จากบริษัทหลักทรัพย์เอฟทีเอ็น ไฟแนนเชียล กล่าวว่า การที่ดัชนี CPI เดือนเม.ย.ขยายตัวต่ำกว่าคาดนั้น ช่วยลดโอกาสที่เฟดจะปรับขึ้นอัตราดอกเบี้ยมากกว่า 3 ครั้งในปีนี้ โดยเฉพาะอย่างยิ่งเมื่อพิจารณาจากดัชนี CPI พื้นฐานที่ยังอยู่ห่างไกลจากเป้าหมายที่ระดับ 2% ของเฟด
 
 